b'\n_START_ARTICLE_\nBj\xc3\xb8rn Petter Ingebretsen\n_START_SECTION_\nSpillerkarriere\n_START_PARAGRAPH_\nIngebretsen spilte juniorfotball for Grue IL sammen med St\xc3\xa5le Solbakken, og sammen var de p\xc3\xa5 en ukes trening med Arsenal i 1986. Solbakken har beskrevet ham som en \xc2\xabveldig god spiller\xc2\xbb, men mange skader og mangel p\xc3\xa5 hurtighet satte en stopper for en karriere som toppspiller. Ingebretsen fikk likevel over 300 A-kamper for Grue.\n_START_SECTION_\nTrenerkarriere\n_START_PARAGRAPH_\nIngebretsen begynte tidlig p\xc3\xa5 2000-tallet som talentutvikler i Buskerud Fotballkrets, f\xc3\xb8r han ble spillerutvikler og juniortrener i NTG / Lyn. Derfra ble han sent i 2005 hentet til Str\xc3\xb8msgodset og gitt en stilling som toppspillerutvikler. Under Ronny Deilas suksessrike \xc3\xa5r som trener i klubben, var Ingebretsen i flere perioder assistenttrener. I oktober 2014 begynte han p\xc3\xa5 det 18 m\xc3\xa5neder lange kurset for \xc3\xa5 f\xc3\xa5 UEFA Pro-lisens som trener._NEWLINE_26. mai 2015 fikk Ingebretsen jobben som hovedtrener i Str\xc3\xb8msgodset, etter at David Nielsen m\xc3\xa5tte gi seg. Han trakk seg i 2016 grunnet helseproblemer, og gikk over i en stilling som toppspillerutvikler._NEWLINE_Han var midlertidig hovedtrener for Fredrikstad Fotballklubb i tre kamper h\xc3\xb8sten 2017. I 2018 tok han igjen over som hovedtrener for Str\xc3\xb8msgodset, etter en periode i midlertidig engasjement.\n_START_SECTION_\nPrivatliv\n_START_PARAGRAPH_\nIngebretsen er gift med \xc3\x85se Kortgaard, og sammen har de to barn. S\xc3\xb8nnen, Bjarne Kortgaard Ingebretsen, er fotballspiller, og assistenttrener for rivalene Mj\xc3\xb8ndalen IF, og datteren Marte spiller ogs\xc3\xa5 fotball. F\xc3\xb8r han fikk jobb i fotballen jobbet Ingebretsen med fengselsomsorg.'